ไฟแนนซ์ทูเดย์
ผู้บริหารที่ดีต้องเป็นคนจมูกไว แต่หูต้องหนักเข้าไว้
13 ธ.ค. 2554

ผู้บริหารที่ดีต้องเป็นคนจมูกไว แต่หูต้องหนักเข้าไว้
โดย..ต้นกล้า 
สถานภาพของ โสฬส สาครวิศว กรรมการผู้จัดการใหญ่ ธนาคารพัฒนาวิสาหกิจขนาดกลางและขนาดย่อมแห่งประเทศไทยหรือเอสเอ็มอีแบงก์ กำลังขาลอย ไม่รู้ว่าจะเป็นหมู่รึจ่า 
เพราะว่าตัวแทนผู้ถือหุ้นทั้งฟากกระทรวงอุตสาหกรรมและกระทรวงการคลัง ที่ถูกส่งมานั่งในฐานะกรรมการต่างไม่พิสมัยในวิถีการทำงานของเฮียโสที่ค่อนข้างแข็ง ไม่โอนอ่อนผ่อนปรนให้ฝ่ายการเมือง จุดแข็งของ “เฮียโส” จึงกลายเป็นจุดอ่อนที่ผู้แทนการเมืองต้องหาทางสกัดตัดกำลังให้อ่อนแรงลง กะทำให้หงอ คออ่อน จะได้น้อมคอ โค้งกายให้นายบ้าง
ลงขนาดว่า พิชัย ชุณหวชิร ประธานกรรมการบริหาร ประชุมนัดแรกก็ถล่มกระบวนการทำงานของธนาคาร ในเรื่องกระบวนการปล่อยสินเชื่อของเอสเอ็มอีแบงก์อย่างหนักใกล้ชิด ขาดกระบวนการตรวจสอบ หรือเช็กบาลานซ์ เพราะให้อำนาจแก่ผู้บริหารสูงสุดเพียงคนเดียวในการดูแลการปล่อยสินเชื่อ โดยพบความผิดปกติในการปล่อยกู้หลายโครงการ ก็สะท้อนได้ว่า สถานะง่อนแง่นเต็มกลืน ไม่ปรับตัวอาจโดนจัดหนักแน่เฮียโสเอ๋ย
อันว่า พิชัยชุน นั้นธรรมดาซะที่ไหน บารมีภูมิคุ้มกันเพียบ เขาเป็นนักบัญชีฝีมือดี ซ้ายขวาเท่ากันพอดีเป๊ะไม่ว่าจะทำยังงัยก็ต้องเท่ากันให้ได้ 
แม้จะห่างหายวงการเงินไปพักใหญ่ แต่ เสรี จินตเสรี อดีตกรรมการผู้จัดการตลาดหลักทรัพย์ ที่ก่อตั้งสำนักงานกฎหมายเสรีแอนด์มานพขึ้นมา ก็มีงานเข้ามาชุกมือแบบว่าไม่ขาดสาย ล่าสุดดร.โกร่งวีรพงษ์ รามางกูร ประธานแก้ปัญหาเรื่องการวางแผนระบบน้ำ ดึงมาช่วยงานเป็นที่ปรึกษาด้านกฎหมาย เพราะเชื่อมือในความที่เป็นคนละเอียดรอบคอบ ทำให้ชีวิตหลังเกษียณของเสรีกลับมาคึกคักอีกครั้งหนึ่ง